Мадэста

Мадэ́ста (па-ангельску: Modesto) — места штату Каліфорнія, ЗША. Паводле ацэнак бюро перапісу насельніцтва ЗША за 2022 год, насельніцтва места складала 218 069 чалавек, што паставіла яго на 19-е паводле колькасьці насельніцтва места ў Каліфорніі. Мадэста разьмешчаны за 109 км на поўдзень ад Сакрамэнта, за 140 км на поўнач ад Фрэсна, за 64 км на поўнач ад Мэрсэду, за 148 км на ўсход ад Сан-Францыска, за 39 км на поўдзень ад Стоктану. Месца народзінаў амэрыканскага актора Джэрэмі Рэнэра. Гісторыя Горад Мадэста першапачаткова быў прыпынкам на чыгунцы, якая злучала Сакрамэнта з Лос-Анджэлесам і быў пабудаваны на Цэнтральна-Ціхаакіянскай чыгунцы. Калі ў 1870 годзе заснавалі Мадэсту, суснавальнік чыгуначнай кампаніі Марк Гопкінз-малодшы прапанаваў назваць яе ў гонар свайго партнэра, якія быў банкір Ўільяма Ралстан. Ралстан папрасіў знайсьці іншую назву, і адзін з працаўнікоў чыгункі згадаў, што Ралстан даволі сьціплы, што на гішпанскай мове гучыць як «мадэста». У выніку іншы суснавальнік кампаніі Чарлз Крокер назваў паселішча Мадэста на знак пашаны да сьціпласьці Ралстана. У 1884 годзе насельніцтва Мадэсты перавысіла тысячу чалавек. Эканоміка паселішча грунтавалася на вырошчваньні збожжа, а дзякуючы рацэ Туолемі, па якой транспартавалі гэтае збожжа, і чыгуначным перавозкам горад хутка багацеў. Арашальная вада трапляла з дамбаў у перадгор’ях, і полі з гароднінай, садавіной і арэхавымі дрэвамі буйна радзілі. Да 1900 году насельніцтва Мадэсты перавысіла 4,5 тысячы чалавек. У гады Другой сусьветнай вайны рэгіён пастаўляў кансэрвы, сухое малако і яйкі на патрэбы ўзброеных сілаў ЗША і войскаў хаўрусьнікаў. Цягам наступных некалькіх дзесяцігодзьдзяў насельніцтва Мадэсты расло прыблізна на два адсоткі на год, перавысіўшы 100 тысячаў у 1980 годзе і 200 тысячаў у 2001 годзе. Крыніцы Вонкавыя спасылкі Афіцыйны сайт.